Sammo Hung

Sammo Hung Kam-bo (født 1952) er en Hongkong-kinesisk skuespiller, regissør, stuntkoreograf og kampsportutøver. Hung er mest kjent for komiske roller på film, ofte fremført i kombinasjon med kampsport og akrobatikk. I 1980-årene hadde han ledende roller i flere filmer sammen med Jackie Chan og Yuen Biao. Blant disse kan en nevne Pirate Patrol, Winners and Sinners, Wheels on Meals og My Lucky Stars. Det kan også nevnes at han var stuntkoreograf på Bruce Lee-filmen Game of Death (1978), hvor han også hadde en birolle. Han har også hatt en karriere i USA; blant annet hovedrollen i politiserien Martial Law (1998–2000). 

Sammo Hung har (per 2023) medvirket i over 190 filmer og åtte tv-produksjoner. Han har også regissert over 30 filmer, produsert over 40 og hatt manus på åtte. Han har i tillegg utført stunt i nærmere ti filmer og vært stuntkoreograf i over 60 filmer.

Bakgrunn 
Hung ble født Hung Kam-bo i Britisk Hong Kong. Begge hans foreldre arbeidet med kostymer i Hongkongs filmindustri. Skuespillerinnen Chin Tsi-ang, en av de første kampsportutøverne på film, var hans bestemor og filmregissør Hung Chung-ho var hans bestefar.

Som barn ble han innrullert ved China Drama Academy i Hongkong, som var en lokal avdeling av Pekingoperaen. Ved skolen rådet spartanske kår og den fysiske undervisningen hard med streng disiplin og fysisk avstraffelse. Her ble han snart en del av en liten elitegruppe kalt The Seven Little Fortunes, som også inkluderte Jackie Chan. 

Han ble i ung alder tilknyttet Raymond Chows filmselskap Golden Harvest.

Foran kamera 
Hung filmdebuterte som barneskuespiller i den Hongkong-produserte familiefilmen Ai de jiao yu i 1961, og medvirket i et tjuetalls filmer i løpet av barne- og tenårene. 

Som ung voksen hadde han mindre biroller i en rekke filmer, deriblant Mannen fra Hong Kong (1974), Hand of Death (1976), samt i Bruce Lee-filmene Enter the Dragon (1973) og Game of Death (1978). Han hadde sin første hovedrolle i The Shaolin Plot fra 1977 (også actionkoreografi). I løpet av 1970- og 1980-årene hadde Hung sentrale roller i filmer som blant annet The Iron-Fisted Monk (1977) (også hans regidebut), Enter the Fat Dragon (1978), Pirate Patrol (1983), Winners and Sinners (1983), Wheels on Meals (1984), My Lucky Stars (1985) og Dragons Forever (1988). Pirat Patrol representerte forøvrig starten på et samarbeidsprosjekt mellom Hung, Jackie Chan og Yuen Biao som ble kjent som "de tre drager". Trioen opptrådte siste gang sammen i Dragons Forever (1988).    

Starten av 1990-årene ble en liten nedtur for Hung og han bestemte seg for å bryte med filmselskapet Golden Harvest og heller etablere sitt eget selskap. I dette tiåret hadde han større roller i filmer som blant annet Island of Fire (1990) og How to Meet the Lucky Stars (1996), som ble den syvende og siste i Lucky Star-serien.     

Etter årtusenskiftet har han hatt større roller i filmer som blant annet SPL: Sha Po Lang (2005), Dragon Squad (2005), Three Kingdoms: Resurrection of the Dragon (2008), Ip Man 2 (2010), 14 Blades (2010), Rise of the Legend (2014), The Bodyguard (2016) og God of War (2017).   

Han har også medvirket i noen tv-produksjoner. Blant annet spilte han hovedrollen i den amerikanske politiserien Martial Law (1998–2000). Han har utover dette hatt noen få gjesteopptredener på tv, deriblant i actionserien Walker, Texas Ranger.

Bak kamera 
Hung har også jobbet mye bak kamera, både som regissør, produsent, manusforfatter, stuntmann og stuntkoreograf. Han har ofte kombinert disse oppgavene.     

Han regidebuterte i 1977 med The Iron-Fisted Monk, hvor han også spilte hovedrollen og var stuntkoreograf. Han har siden hatt regi på filmer som blant annet Warriors Two (1978), Encounters of the Spooky Kind (1980), The Prodigal Son (1981), Winners and Sinners (1983), Wheels on Meals (1984), My Lucky Stars (1985), Dragons Forever (1988), Mr. Nice Guy (1997), Once Upon a Time in China and America (1997), The Bodyguard (2016) og Septet: The Story of Hong Kong (2020).     

Han har utover dette vært produsent på filmer som blant annet Sang gong kei bing (1984), In the Line of Duty (1985) og Rise of the Legend (2014), hatt manus på filmer som blant annet Encounters of the Spooky Kind (1980), The Prodigal Son (1981) og Winners & Sinners (1983), og vært actionkoreograf (action director) på filmer som blant annet Game of Death (1978), Encounters of the Spooky Kind (1980), Kung Fu Cult Master (1993), Double Team (1997), Once Upon a Time in China and America (1997), The Medallion (2003), Kung Fu Hustle (2004), Three Kingdoms: Resurrection of the Dragon (2008) og Tai Chi Hero (2012).

Priser 
Hung har blitt tildelt 13 priser, deriblant seks for sitt koreografiarbeid og fire for sin innsats som skuespiller.

I 2019 ble han tildelt Lifetime Achievement ved Jackie Chan International Action Film Week.

Referanser

Eksterne lenker 
 
 

Personer fra Hongkong
Kinesiske skuespillere
Kinesiske regissører
Kinesiske filmprodusenter
Kinesiske manusforfattere
Kinesiske kampsportutøvere
Kinesiske koreografer
Stuntmenn